google/wiki40b huggingface dataset:
Μπελλούνο

Ιστορία

Ο πληθυσμός της πόλης ήταν στην αρχαιότητα σε συντριπτική πλειοψηφία Βενετικός αλλά υπήρχε και ένα μικρό ποσοστό Κελτών, καθώς η Ρωμαϊκή αυτοκρατορία επεκτάθηκε βόρεια προς τις Άλπεις οι Κέλτες συγχωνεύτηκαν ή μετανάστευσαν. Η πόλη ορκίστηκε πίστη στην Ρώμη (225 π.χ.) και την βοήθησε στους πολέμους της με τους Κέλτες και τον Αννίβα όταν ξέσπασε ο Β΄ Καρχηδονιακός Πόλεμος. Το Μπελλούνο ιδρύθηκε γύρω στο 220 - 200 π.χ. με πολλές εμπορικές και στρατιωτικές σχέσεις με τους Ρωμαίους προμηθεύοντας την Δημοκρατία με σίδηρο και χαλκό. Τον 2ο αιώνα π.χ. που οι Ρωμαίοι επεκτάθηκαν βόρεια η πόλη ενώθηκε πολιτικά και διοικητικά με την Ρωμαϊκή Δημοκρατία. Το διάστημα που μεσολάβησε από την χρονιά που δολοφονήθηκε ο Ιούλιος Καίσαρ μέχρι την άνοδο του Αυγούστου το Μπελλούνο έγινε αποικία της Ρώμης και κατοικήθηκε από την Ρωμαϊκή φυλή Παπίρια. Με τον Αύγουστο ενσωματώθηκε στην "Περιοχή Χ" ή "Βενετία και Ίστρια" και κυβερνήθηκε από το "Συμβούλιο των Πρεσβυτέρων". Ένας από τους επιφανέστερους κατοίκους του Μπελλούνο ήταν ο Γάιος Φλάβιος Χοστίλιους και η σύζυγος του Δομήτια, οι σαρκοφάγοι τους βρίσκονται από τον 3ο αιώνα στην εκκλησία του Αγίου Στεφάνου.
Όταν έπεσε η Δυτική Ρωμαϊκή Αυτοκρατορία την περιοχή κατέκτησαν τον 6ο αιώνα οι Λομβαρδοί και τον 8ο αιώνα ο Οίκος των Καρολιδών, ο περίφημος "Θησαυρός του Μπελλούνο" που βρίσκεται σήμερα στο Βρετανικό Μουσείο χρονολογείται από εκείνη την περίοδο. Από τα τέλη του 9ου αιώνα η πόλη κυβερνήθηκε από έναν "επίσκοπο-κόμη" που δέχτηκε ένα κάστρο και τείχη, αργότερα πέρασε στην κατοχή των Γιβελλίνων. Μετά την ενσωμάτωση του Τρεβίζο κατακτήθηκε από την Δημοκρατία της Βενετίας (1404) και έγινε σημαντικό κέντρο μεταφοράς ξυλείας μέσω του ποταμού Πιάβε. Παρέμεινε στην Βενετία μέχρι την πτώση της Δημοκρατίας (1797), στην συνέχεια πέρασε στην Αυστροουγγαρία και στο Βασίλειο της Ιταλίας (1866). Ο σεισμός του 1873 κατέστρεψε το μεγαλύτερο τμήμα της πόλης και τον Καθεδρικό ναό.
Φακόχοιρος της Ερήμου

Περιγραφή

Ο Φακόχοιρος της Ερήμου φτάνει σε μήκος τα 125 εκ. και βάρος τα 75 κιλά. Έχει πεπλατυσμένο κεφάλι με δύο μεγάλους χαυλιόδοντες που είναι μεγαλύτεροι στα αρσενικά. Το σώμα είναι αραιά καλυμμένο με σκληρές τρίχες ενώ πιο πυκνές αναπτύσσονται κατά μήκος της σπονδυλικής στήλης και σχηματίζουν ένα λοφίο. Η ουρά είναι μακριά και λεπτή και καταλήγει σε μια μικρή φούντα. Γενικά το χρώμα τους είναι σκούρο καφέ αλλά στην κορυφή μερικές φορές είναι υπόλευκο. Ο Φακόχοιρος της Ερήμου διαφέρει από τον Ποταμόχοιρο τον Θάμνων και τον Γιγάντιο Υλόχοιρο επειδή έχει κονδυλώματα στο πρόσωπο και μεγαλύτερους χαυλιόδοντες.

Οικότοποι

Ο Φακόχοιρος της Ερήμου ζει στην Βορειοανατολική Αφρική σε ανοιχτή άνυδρη ύπαιθρο με χαμηλή βλάστηση αλλά και σε ορεινές περιοχές. Επειδή χρειάζεται τακτική πρόσβαση σε νερόλακκους τον συναντάμε συχνά σε χωριά αλλά και σε περιοχές με τρεχούμενο νερό.

Συμπεριφορά

Οι Φακόχοιροι της Ερήμου ζουν σε ομάδες που ονομάζονται σειρήνες, που αποτελούνται συνήθως από τα θηλυκά και τα μικρά τους,ενώ τα αρσενικά ζουν σε απομόνωση. Μία σειρήνα καταλαμβάνει μια περιοχή περίπου 10 τετραγωνικά χιλιόμετρα η οποία έχει ως κέντρο της μία υδάτινη περιοχή. Σκάβουν λαγούμια και κυρίως είναι φυτοφάγα. Αναπαράγονται μετά το τέλος της εποχής των βροχών και γεννούν από 2 έως 8 χοιρίδια. Τα νεαρά άτομα βγαίνουν μετά από 3 εβδομάδες από το λαγούμι τους αλλά απογαλακτίζονται σε περισσότερους από 3 μήνες αλλά εξακολουθούν να εξαρτώνται από την μητέρα τους για αρκετούς μήνες καθώς τα προστατεύει από τα αρπακτικά ζώα. Εκτός από τους χαυλιόδοντες βασίζονται και στην ταχύτητά τους που φτάνει τα 55 χιλιόμετρα την ώρα.
Εμπορία ανθρώπων

Τηλέφωνο οργάνωσης 6975701455     Με τον όρο εμπορία ανθρώπων εννοείται η διακίνηση και το εμπόριο των ανθρώπων συνήθως με σκοπό την σεξουαλική δουλεία, την καταναγκαστική εργασία ή την σεξουαλική εκμετάλλευση για τον διακινητή ή άλλους. Στην εμπορία ανθρώπων περιλαμβάνεται η παροχή συζύγου, στο πλαίσιο των αναγκαστικών γάμων, η εξαγωγή και εμπορία οργάνων ή ιστών, μεταξύ άλλων η παρένθετη μητρότητα και η υστερεκτομή. Η εμπορία ανθρώπων μπορεί να συμβεί μέσα στα γεωγραφικά όρια μιας χώρας ή σε διεθνές επίπεδο. Είναι ένα έγκλημα κατά προσώπου εξαιτίας της παραβίασης των δικαιωμάτων του θύματος της διακίνησης μέσω εξαναγκασμού και εξαιτίας της εμπορικής του εκμετάλλευσης. Η εμπορία ανθρώπων δεν συνεπάγεται κατ' ανάγκη την διακίνηση του ατόμου από τον ένα τόπο σε κάποιον άλλο.
Η εμπορία ανθρώπων παρήγαγε κατ' εκτίμηση $ 7 δις έως $ 9.5 δισεκατομμύρια παράνομο κεφάλαιο ετησίως από το 2004] και θεωρείται μία από τις ταχύτερα αναπτυσσόμενες δραστηριότητες διακρατικών εγκληματικών οργανώσεων.
Η εμπορία ανθρώπων έχει καταδικαστεί ως παραβίαση των ανθρωπίνων δικαιωμάτων από τις διεθνείς συμβάσεις. Επιπλέον, αποτελεί αντικείμενο οδηγίας της Ευρωπαϊκής Ένωσης.
Strawberry Tree (συσκευή ηλιακής ενέργειας)

Το Strawberry Tree είναι ο πρώτος δημόσιος ηλιακός φορτιστής στον κόσμο για κινητές συσκευές. Αναπτύχθηκε από τη σερβική εταιρεία Strawberry Energy. Κέρδισε την πρώτη θέση στον διαγωνισμό της Ευρωπαϊκής Επιτροπής «Εβδομάδα Βιώσιμης Ενέργειας 2011» στις Βρυξέλλες, στην κατηγορία Κατανάλωση.
38628 Χουγιά

Φυσικά χαρακτηριστικά

Ο Χουγιά είναι μετρίως κόκκινο (φάσμα: BV=0,95, VR=0,47, BR=1,54) και στην επιφάνειά του υπάρχουν θολίνες (περιοχές με οργανικές ενώσεις), στις οποίες οφείλει το χρώμα του. Υπολογίζεται με βάση κάποιες αποσπασματικές φασματικές παρατηρήσεις ότι έχει περίοδο περιστροφής 13,5 ώρες. Στα πλαίσια του προγράμματος TNOs are Cool: A survey of the trans-Neptunian region, ο Χουγιά ήταν ένα από τα αντικείμενα που επιλέχθηκε για να παρατηρηθεί από το διαστημικό τηλεσκόπιο Χέρσελ. Με βάση τέσσερις διαφορετικές μετρήσεις που έγιναν υπολογίστηκε ότι ο Χουγιά έχει διάμετρο περίπου 438 ± 25 χιλιόμετρα. Μια μετέπειτα μελέτη συνοπολόγισε στην εκτίμησή της περισσότερες παρατηρήσεις και κατέληξει ότι το σύστημα έχει διάμετρο περίπου 460 χιλιόμετρα, 406 ±16 χλμ για το κύριο σώμα και 213 ±30 για το δορυφόρο.

Δορυφόρος

Σε εικόνες από το διαστημικό τηλεσκόπιο Χαμπλ που τραβήχθηκαν τις 6 Μαΐου 2012 ανακαλύφθηκε από τους K. S. Noll, W. M. Grundy, H. Schlichting, R. Murray-Clay και S. D. Benecchi η ύπαρξη ενός δορυφόρου γύρω από τον Χουγιά. Η ύπαρξη του δορυφόρου επιβεβαιώθηκε με την επανεξέταση φωτογραφιών από το Χαμπλ που τραβήχθηκαν τις 30 Ιουνίου-1 Ιουλίου 2002. Η ανακοίνωση έγινε στο τηλεγράφημα IAUC 9253 τις 12 Ιουλίου 2012, μαζί με την ανάκαλυψη του πέμπτου δορυφόρου του Πλούτωνα. Ο δορυφόρος είναι 1,4 βαθμούς πιο αχνός από τον Χουγιά, γεγονός που αντιστοιχεί σε διάμετρο περίπου 200 χιλιομέτρων. Υπολογίστηκε ότι ο δορυφόρος περιφέρεται σε απόσταση 1.800 χιλιομέτρων από το κύριο αντικείμενο. Κάθε περιφορά θέλει περίπου 3 μέρες.
Λουτρινοφιλία

Η λουτρινοφιλία είναι παραφιλία, η οποία συσχετίζεται με την σεξουαλική διέγερση που νιώθει το άτομο για τα λούτρινα ζωάκια.

Furry fandom

Η λουτρινοφιλία μερικές φορές θεωρείται ότι ασκείται κοινώς στο furry fandom, που οφείλεται εν μέρει σε ένα άρθρο του Vanity Fair του 2001 το οποίο συνέδεε διάφορα μέλη της κοινότητας των furries με την λουτρινοφιλία. Μια έρευνα του 1998 από 360 μέλη του furry fandom παρέθεσε ότι λιγότερο από το ένα τοις εκατό (δηλαδή, λιγότεροι από τέσσερις άνθρωποι) βεβαίωσαν ότι είναι λουτρινόφιλοι.
Η πορνογραφία και η σεξουαλική δραστηριότητα που σχετίζονται με τον ανθρωπομορφισμό των ζώων (συμπεριλαμβανομένης της λουτρινοφιλίας και των παραφιλιών που περιλαμβάνουν fursuits και ζώα κινούμενων σχεδίων) είναι γνωστή στην κοινότητα του furry fandom ως "yiff" (και οι σεξουαλικές πράξεις ως "yiffing").
Στυλιανός Κρητικάς

Βιογραφία

Μικρασιατικής καταγωγής, εντάχθηκε από πολύ νέος στη Δημοκρατική Άμυνα του Ελευθερίου Βενιζέλου και εν συνεχεία στο Κόμμα Φιλελευθέρων. Πριν τη Μικρασιατική Καταστροφή ανέλαβε τη διοίκηση της Γεωργικής Τράπεζας της Σμύρνης.
Στις εκλογές της 16ης Δεκεμβρίου 1923 εξελέγη με τον πολιτικό συνδυασμό του Γ. Παπανδρέου "Δημοκρατικοί-Φιλελεύθεροι", που ήταν μια τοπική παραλλαγή του Κόμματος Φιλελευθέρων. Επανεξελέγη στις εκλογές του 1926 και γερουσιαστής το 1929. Την περίοδο εκείνη ήταν μέλος της Δημοκρατικής Ένωσης του Παπαναστασίου. Εισηγήθηκε ειδική νομοθεσία για τους συνεταιρισμούς. Το 1935 καταδικάστηκε ως κινηματίας με τους βενιζελικούς και λίγο αργότερα υπέστη διώξεις και από το καθεστώς του Μεταξά. Έλαβε μέρος στην Εθνική Αντίσταση και ήταν εκπρόσωπος του ΕΑΜ στο Συμβούλιο των Κορυσχάδων. Για την αντιστασιακή του δράση εκτοπίστηκε αρχικά στην Ικαρία και στη συνέχεια στη Μακρόνησο.
Απεβίωσε σε ηλικία 91 ετών, τον Αύγουστο του 1982 και κηδεύτηκε στις 25 Αυγούστου από το Πρώτο Νεκροταφείο Αθηνών. Μέχρι τον θάνατό του ήταν ο μοναδικός εν ζωή γερουσιαστής της Ελλάδας.
Στρατιά Κατοχής Μικράς Ασίας

Η Στρατιά Κατοχής Μικράς Ασίας ή Ελληνικό εκστρατευτικό σώμα ή Στρατιά Μικράς Ασίας, ήταν στρατιωτικός σχηματισμός ο οποίος επιχείρησε στα εδάφη της Μικράς Ασίας της πρώην Οθωμανικής Αυτοκρατορίας κατά τη διάρκεια της Μικρασιατικής Εκστρατείας από το Μάιο του 1919 έως και τις αρχές Σεπτεμβρίου του 1922, όταν και ο τελευταίος μάχιμος Έλληνας ένστολος εγκατέλειψε την Τουρκία, μετά τη Μικρασιατική Καταστροφή.
Τη Στρατιά αποτελούσαν, συνολικά, 17 Μεραρχίες Πεζικού και μία Ταξιαρχία Ιππικού και την εποχή της μεγαλύτερης στελέχωσής της (Ιούνιος 1921) έφτασε να αποτελείται από 220.000 άνδρες, συμπεριλαμβανομένων των βοηθητικών, μη μάχιμων τμημάτων. Η Στρατιά εξάντλησε το ανώτατο όριο της εδαφικής της επέκτασης τον Αύγουστο του ίδιου έτους, όταν τμήματά της έφτασαν στις πύλες της Άγκυρας, κατά τη Μάχη του Σαγγάριου.
Η Στρατιά αναλύονταν σε τρία Σώματα Στρατού (Σ.Σ.) και στο Σώμα Στρατού Σμύρνης. Αρχιστράτηγοί της ήσαν, κατά σειρά, οι Λεωνίδας Παρασκευόπουλος, Αναστάσιος Παπούλας, Γεώργιος Χατζανέστης και Γεώργιος Πολυμενάκος, ενώ τελευταίοι διοικητές των Σ.Σ. οι Νικόλαος Τρικούπης (Α' Σ.Σ.) ο οποίος, μάλιστα, αιχμαλωτίσθηκε από τους Τούρκους μετά τη Μάχη του Αλή Βεράν, Κωνσταντίνος Νίδερ (Β΄Σ.Σ.), Πέτρος Σουμίλας (Γ' Σ.Σ.) και Κωνσταντίνος Πετμεζάς (Σ.Σ. Σμύρνης).
Ντνίπρο Αρένα

Κύπελλο Ουκρανίας

Η Ντνίπρο Αρένα φιλοξένησε τον τελικό του Κυπέλλου Ουκρανίας του 2009, όπου η Βόρσκλα Πολτάβα κέρδισε την ΦΚ Σαχτάρ Ντονέτσκ με τελικό σκορ 1-0.
Ιωάννης Α΄ της Κλέβης

Βιογραφία

Ήταν γιος του Αδόλφου Α΄ δούκα της Κλέβης & κόμη του Λα Μαρκ και της Μαρίας των Βαλουά, κόρης του Ιωάννη του άφοβου, δούκα της Βουργουνδίας.
Μεγάλωσε στις Βρυξέλλες στην Αυλή του θείου του Φιλίππου Γ΄ του Καλού δούκα της Βουργουνδίας. Το 1448 διαδέχθηκε τον πατέρα του ως δούκας της Κλέβης, ενώ ο θείος του Γκέρχαρτ διεκδίκησε το Λα Μαρκ. Η διένεξη έγινε πολεμική και τελικά συμφωνήθηκε ο Γκέρχαρτ να λάβει το μεγαλύτερο μέρος της κομητείας με τον όρο να τον διαδεχθεί ο Ιωάννης Α΄. Πράγματι το 1461 διαδέχθηκε τον Γκέρχαρτ στο Λα Μαρκ.
Έκανε τρεις πολέμους με τον Ρούπερτ των Βίττελσμπαχ αρχιεπίσκοπο της Κολωνίας και τελικά τον νίκησε, κατακτώντας τις πόλεις Ξάντεν και Ζόεστ. Στους πολέμους του αυτούς είχε την υποστήριξη του θείου του Φιλίππου και έτσι η Κλέβη & το Λα Μαρκ ήλθε στη Βουργουνδική σφαίρα επιρροής. 
Έγινε ιππότης του Τάγματος του Χρυσόμαλλου δέρατος το 1451. Αυτό φορά στο πορτραίτο του, που φιλοτεχνήθηκε από τον ζωγράφο Ρόχιερ φαν ντερ Βάιντεν. Το 1473 βοήθησε τον Κάρολο τον ριψοκίνδυνο, δούκα της Βουργουνδίας (γιο του Φιλίππου) να κατακτήσει το δουκάτο του Γκέλντερς. Απεβίωσε το 1481 σε ηλικία 62 ετών και τον διαδέχθηκε ο πρωτότοκος γιος του Ιωάννης Β΄.
Καστελλιανά Ηρακλείου

Ιστορικά στοιχεία

Κοντά στο σημερινό οικισμό Τσούτσουρος ήταν η αρχαία πόλη Ίνατος (ή Είνατος), όπου λατρευόταν η Ειλείθυια Εινατία. Στο Σπήλαιο της Ειληθυίας έχουν γίνει στο παρελθόν αρχαιολογικές ανασκαφές. Μερικά από τα ευρήματα είναι πήλινα πλακίδια και ειδώλια από γυναίκες, που χρονολογούνται από τα αρχαϊκά και τα ελληνικά χρόνια. Παραδόθηκαν στο Αρχαιολογικό Μουσείο του Ηρακλείου το 1969.
Τα Κάτω Καστελλιανά πήραν την ονομασία τους πιθανότατα από το ύψωμα του Κάστελου , όπου βρισκόταν το φρούριο Μπελβεντέρε (η λέξη σημαίνει Καλλιθέα). Η θέση του υψώματος δικαιώνει την ονομασία, καθώς η θέα απ΄την κορυφή είναι πανοραματική.
Τα Φαβριανά δεν αναφέρονται σε παλιές απογραφές, παρά μόνο στην τουρκική του 1834 και από εκεί και έπειτα. Στον οικισμό κατοικούσαν τότε 4 μουσουλμανικές οικογένειες.
Επίσης, οι Φίλιπποι, οι οποίοι ονομάζονταν Φιλίππου (ουδέτερο) αναφέρονται το 1583 στην επαρχία Μπελβεντέρε με το όνομα Filippu και με 52 κατοίκους.
Βολισσός Χίου

Ιστορία

Η Βολισσός είναι κτισμένη στη θέση μικρής αρχαίας πόλης που ονομαζόταν Βόλισσος ή Βολίσκος και αναφέρεται από την παράδοση ως τόπος όπου έζησε ο Όμηρος: «εν τούτω τω πολισματίω τας διατριβάς εποιείτο» (Στέφανος Βυζάντιος).
Το 412 π.Χ. έγινε στην παραλία της Βολίσσου απόβαση των Αθηναίων, που νίκησαν τους αποστατήσαντες από τη συμμαχία τους Χίους και ερήμωσαν την περιοχή: «Αποβάντες και εν Βολίσσω τους προσβοηθήσαντας των Χίων μάχη νικήσαντες και πολλούς διαφθείραντες, ανάστατα εποίησαν τα ταύτη χωρία» (Θουκυδίδης, Η΄ 24)
Ο ομώνυμος όρμος υπήρξε επί Βυζαντινής Αυτοκρατορίας θέατρο πολεμικών επιχειρήσεων κατά των πειρατών (11ος και 12ος αιώνας). Εξάλλου, οι Φράγκοι κατακτητές τον χρησιμοποιούσαν, όπως μαρτυρεί σκοπιωρικός-αμυντικός πύργος που έκτισαν εκεί για τη διευκόλυνση της ναυτιλίας. Υπήρχε ήδη σήραγγα που ένωνε το εσωτερικό του κάστρου με την ακτή. Το 1856 κατά τα λεγόμενα του Fustel de Coulanges, η εκτροφή μεταξοσκωλήκων αποτελούσε την κυριότερη δραστηριότητα των κατοίκων της Βολισσού, αλλά μέχρι το τέλος του αιώνα είχε σχεδόν εκλείψει, όπως και από όλη τη Χίο.
Ο Hubert Pernot δίνει τις ακόλουθες πληροφορίες από την επίσκεψή του στο τέλος του 19ου αιώνα: 
Οι κάτοικοι της πόλης της Χίου σπάνια επισκέπτονται τη Βολισσό. Το νερό που πίνουν εδώ περιέχει, λένε, χαλκό, κι οι περιπτώσεις λέπρας είναι συχνές. Στερούνται έτσι μια ευχάριστη εκδρομή: τα περίχωρα της Βολισσού είναι γραφικότατα. Επιπλέον... ...οι κάτοικοι διαθέτουν μια μεγάλη φινέτσα τρόπων, και για όποιον μένει εκεί, έστω και για λίγο, ξέρουν να βρίσκουν εξαιρετικό νερό σε κάποιαν απόσταση από το χωριό.
— Hubert Pernot
Η Βολισσός απελευθερώθηκε, όπως και η υπόλοιπη Χίος, το 1912 κατά τη διάρκεια των Βαλκανικών Πολέμων, ενώ μετά τη Μικρασιατική Καταστροφή εγκαταστάθηκαν στον οικισμό 40 οικογένειες Ελλήνων προσφύγων.
Ελεονώρα της Καμπανίας

Βιογραφία

Ήταν η 3η κόρη του Στεφάνου Β΄ κόμη του Μπλουά και της Αδέλας της Νορμανδιας, κόρης του Γουλιέλμου Α΄ της Αγγλίας.
Η Ελεονώρα παντρεύτηκε τον Ραλφ Α΄ κόμη του Βερμαντουά. Όμως τον ερωτεύτηκε η Πετρονίλλα της Ακουιτανίας και όταν η Ελεονώρα της Ακουιτανίας, αδελφή της Πετρονίλας, ζήτησε από την Ελεονώρα να τον διαζευχθεί, εκείνη τον χώρισε. Αυτό οδήγησε σε πόλεμο με τον Θεοβάλδο Β΄ κόμη της Καμπανίας, αδελφό της Ελεονώρας, που κράτησε δύο έτη (1142-44) και έληξε με την κατοχή της Καμπανίας από τον βασιλικό στρατό. Η Ελεονώρα απεβίωσε 45 ετών, το 1147.
Ιωάννα του Αινώ

Βιογραφία

Ήταν η μόνη κόρη του Ιωάννη κυρίου του Μπωμόν, Σχόχοουβεν, Χάουντα, Νόρτβεϊκ και της Μαργαρίτας, κόρης και διαδόχου του Ούγου κόμη του Σουασόν.
Απεβίωσε 27 ετών από επιδημία πανώλης.
Νίκολα Πελτζ

Πρώτα χρόνια

Η Νίκολα Πέλτζ γεννήθηκε στο Βέστσεστερ της Νέας Υόρκης και είναι κόρη του επειχηρηματία Νέλσον Πελτζ. Έχει 4 μεγαλύτερους αδερφούς, 2 νεότερους και 1 αδερφή.

Καριέρα

Η Πέλτζ υποδύθηκε την Κατάρα στην ταινία The Last Airbender. Υποδύεται τον ρόλο της Ρενέε Κιτ στην επερχόμενη ταινία Eye of the Hurricane. Τα γυρίσματα της ταινίας άρχισαν τον Αύγουστο του 2010, αλλά είναι άγνωστη η ημερομηνία κυκλοφορίας. Η ηθοποιός συμμετείχε στην ταινία Deck the Halls, ως Μακένζι, και στην ταινία Harold, το 2008, ως Μπέκι. Επίσης είχε ένα μικρό ρόλο στο μουσικό βίντεο της Μάιλι Σάιρους για το 7 Things. Στις 27 Μαρτίου 2010, η Πέλτζ εμφανίστηκε στα Kids Choice Awards 2010 του Nickelodeon, καθώς επίσης και στα 2010 MTV Movie Awards, μαζί με τον Τζάκσον Ραθμπον, με τον οποίο έπαιξε στην ταινία The Last Airbender, για να παρουσιάσει ένα trailer της ταινίας.
Πάνος Κιάμος

Βιογραφία

Γεννήθηκε στις 4 Οκτωβρίου του 1975 και μεγάλωσε στην Αθήνα. Από μικρό παιδί του άρεσε το τραγούδι και παρόλο που είχε περάσει στην Ιατρική Σχολή προτίμησε να ασχοληθεί με αυτό. Μετά από λίγο καιρό άρχισε να εμφανίζεται στα μεγαλύτερα νυχτερινά κέντρα διασκέδασης μαζί του εμφανίζονταν μεγάλα ονόματα της ελληνικής μουσικής, όπως οι Μάκης Χριστοδουλόπουλος και Ελένη Δήμου.
Το πρώτο CD του κυκλοφόρησε το 1998 με τίτλο  «Ένας έρωτας λατρεία και ανάγκη». Από αυτό το CD ξεχώρισαν 2 τραγούδια: "Όλα για σένανε μιλάνε" και "Τρελός για σένα". Μετά από ένα χρόνο κυκλοφόρησε και το πέμπτο CD με τίτλο «Το γέλιο σου κλαίει».
Stratioti

Stratioti ονομάστηκαν ένοπλα και έφιππα μισθοφορικά σώματα προερχόμενα από περιοχές των Βαλκανίων, τα οποία παρείχαν σχετικές υπηρεσίες σε διάφορα βασίλεια της Ευρώπης από τον 15ο έως τον 17ο αιώνα. Ο ιταλικός όρος stradioti είτε είναι δάνειος από την ελληνική λέξη στρατιώται, ή προέρχεται από την ιταλική λέξη strada ('δρόμος'), που σημαίνει 'οδοιπόρος'. Οι stratioti στρατολογούνταν από τη Δαλματία, την Αλβανία τη Σερβία, την Ελλάδα και αργότερα από την Κύπρο Οι περισσότεροι σύγχρονοι ιστορικοί θεωρούν πως οι Stratioti ήταν κυρίως Αλβανοί. Περίπου το 80% των καταχωρημένων ονομάτων που αποδίδονται σε stradioti είναι αλβανικής προέλευσης ενώ τα περισσότερα ονόματα αξιωματικών ήταν  ελληνικής προέλευσης. Ανάμεσά τους διακρίνονται και ονόματα σλαβικής προέλευσης. Ανάμεσα στους αρχηγούς τους υπήρχαν επίσης μέλη παλαιών ευγενών βυζαντινών οικογενειών, όπως για παράδειγμα της δυναστείας των Παλαιολόγων και των Κομνηνών.
Αναφέρονται σχετικά τα ένοπλα σώματα των: Κροκόδειλου Κλαδά, Θεόδωρου Μπούα, Δημήτριου Παλαιολόγου, Πέτρου Ράλλη στην Πελοπόννησο και του Πέτρου Μπούα στην Αργολίδα. Οι stratioti μετακινούνταν και υπηρετούσαν υπό τις εντολές και διαταγές κάποιου κράτους, το οποίο μπορούσε να πληρώσει τις υπηρεσίες τους. Μαζί με τους πολεμιστές μετακινούνταν και οι οικογένειές τους.

Τακτική και εξολισμός

Οι Stratioti ήταν πρωτοπόροι στις τακτικές του ιππικού της εποχής τους. Στις αρχές του 16ου αιώνα το βαρύ ιππικό των ευρωπαϊκών στρατών αναδιοργανώθηκε χρησιμοποιώντας ως πρότυπο τους Έλληνες stratioti του Βενετικού στρατού, τους Ούγγρους Ουσάρους και γερμανικές μονάδες ιππικού. Η τακτική τους διακρινόταν για τις διαδοχικές επιθέσεις και υποχωρήσεις, τις ενέδρες και τον ανορθόδοξο πόλεμο, θυμίζοντας το ελαφρύ οθωμανικό ιππικό των Σπαχήδων. Είχαν αξιοσημείωτες επιτυχίες κατά του γαλλικού βαρέος ιππικού στους Ιταλικούς Πολέμους
Οι stratioti φημίζονταν ως ικανοί ιππείς και διακρίνονταν για τις διάφορες τακτικές τους. Ορισμένες από τις τακτικές αυτές υιοθετήθηκαν από τις δυτικές χώρες και σε αυτές βασίστηκε η οργάνωση του ελαφρού ιππικού. Έφεραν ελαφρύ οπλισμό από δόρυ, σπαθί και μαχαίρι, χωρίς πανοπλία. Ως μισθοφόροι πληρώνονταν όσο ήταν αναγκαίες οι στρατιωτικές τους υπηρεσίες.
Βασίλειος Κούτσης

Βιογραφικά στοιχεία

Γεννήθηκε στις Σπέτσες και καταγόταν από την παλαιά σπετσιώτικη οικογένεια Κούτση των πλοιοκτητών και κτηματών. Εισήλθε το 1902 στη Σχολή Ναυτικών Δοκίμων και το 1919 μετατάχθηκε στο νεοσύστατο στρατιωτικό σώμα του Λιμενικού με τον βαθμό του υποφροντιστή (υποπλοιάρχου). Διετέλεσε λιμενάρχης Χίου (1919 - 1920) και Θεσσαλονίκης (1922) ενώ την 1η Ιουλίου 1932 τοποθετήθηκε αρχηγός του Λιμενικού Σώματος, θέση από την οποία αποχώρησε στις 23 Νοεμβρίου 1932. Λίγους μήνες μετά, το 1933, κατόπιν αιτήσεώς του, αποστρατεύθηκε με τον βαθμό του υποναυάρχου ε.α.
Αρθρογραφούσε στο μηναίο περιοδικό «Επιθεώρηση Εμπορικού Ναυτικού».
Απεβίωσε στις 15 Δεκεμβρίου 1955 και ενταφιάστηκε στην Αθήνα.
Τάνγκραμ

Το τάνγκραμ (διεθνώς: tangram, κινεζικά: 七巧板, που σημαίνει επτά επίπεδα πλακίδια) είναι ένα παζλ που αποτελείται από επτά επίπεδα σχήματα, που ονομάζονται ταν (tan, επτάρι), τα οποία ενώνονται για να σχηματίσουν σχήματα. Ο στόχος του παζλ είναι να διαμορφώσει κάποιο συγκεκριμένο σχήμα (του οποίου δίνεται μόνο ένα περίγραμμα ή μια σιλουέτα) χρησιμοποιώντας και τα επτά κομμάτια, χωρίς να επικαλύπτει το ένα το άλλο. Φημολογείται ότι το τάνγκραμ έχει εφευρεθεί στην Κίνα κατά τη διάρκεια της Δυναστείας Σονγκ, και στη συνέχεια μεταφέρθηκε στην Ευρώπη μέσω των εμπορικών πλοίων στις αρχές του 19ου αιώνα. Έγινε πολύ δημοφιλές στην Ευρώπη για κάποιο χρονικό διάστημα, και αργότερα πάλι κατά τη διάρκεια του Α΄ Παγκοσμίου Πολέμου. Είναι ένα από τα πιο δημοφιλή παζλ στον κόσμο. Ένας Κινέζος ψυχολόγος έχει ονομάσει το τάνγκραμ «το συντομότερο ψυχολογικό τεστ στον κόσμο», αν και όποιος ασχολείται με αυτό το κάνει για ψυχαγωγία και όχι για ψυχολογική ανάλυση.

Ετυμολογία

Η προέλευση της λέξης «τάνγκραμ» είναι ασαφής. Το «-γκραμ» είναι προφανώς από το Ελληνική λέξη «γράμμα». Το «ταν-» εικάζεται ποικιλοτρόπως ότι είναι από την κινεζική λέξη t'an (εκτείνω) ή την καντονεζική t'ang (κινεζικό).

Παράδοξα

Το παράδοξο του τάνγκραμ είναι μια πλάνη διαμερισμού: Δύο φιγούρες αποτελούνται από το ίδιο σύνολο κομματιών και η μία εξ αυτών φαίνεται ως γνήσιο υποσύνολο της άλλης. Ένα διάσημο παράδοξο είναι οι δύο μοναχοί, που αποδίδεται στον H. Dudeney, το παράδοξο αποτελείται από δύο όμοια σχήματα, που στο ένα υπάρχει και στο άλλο λείπει ένα πόδι. Στην πραγματικότητα, η περιοχή του ποδιού αντισταθμίζεται στο δεύτερο σχήμα με λίγο μεγαλύτερο σώμα.
Ένα άλλο παράδοξο του τάνγκραμ προτάθηκε από τον Σαμ Λόιντ στο The 8th Book of Tan: «Η έβδομη και η όγδοη φιγούρα αντιπροσωπεύουν το μυστηριώδες τετράγωνο και είναι κατασκευασμένες με επτά κομμάτια. Αποκόπτεται η μία γωνιά στη δεύτερη φιγούρα, ενώ χρησιμοποιούνται ακόμα τα ίδια επτά κομμάτια.»
Ένα ακόμα παράδοξο του τάνγκραμ που προτάθηκε από τον Σαμ Λόιντ στο The 8th Book of Tan: Καθένα από αυτά τα κύπελλα κατασκευάζονται χρησιμοποιώντας τα ίδια επτά γεωμετρικά σχήματα, αλλά το πρώτο κύπελλο είναι ολόκληρο και τα άλλα δύο περιέχουν κενές θέσεις διαφόρων μεγεθών. Παρατηρήστε όμως ότι η πρώτη από τα αριστερά είναι ελαφρώς μικρότερη από τις άλλες δύο. Αυτή στη μέση είναι ελαφρώς ευρύτερη από εκείνη στα δεξιά, ενώ αυτή στα αριστερά παραμένει η στενότερη.
Axiom Verge

Τρόπος παιχνιδιού

Το Axiom Verge είναι side-scroller βιντεοπαιχνίδι δράσης περιπέτειας, στο οποίο ο παίκτης χειρίζεται τον επιστήμονα Trace που, μετά από ένα μεγάλο ατύχημα, ξυπνά σε έναν αρχαίο κόσμο, όπου κυριαρχεί η υψηλή τεχνολογία. Το παιχνίδι εστιάζει στη δράση και την εξερεύνηση και περιλαμβάνει περισσότερα από 60 αντικείμενα και power-ups. Δανείζεται στοιχεία από κλασσικά βιντεοπαιχνίδια, όπως τα Castlevania, Metroid, Contra, Blaster Master και Bionic Commando, μεταξύ άλλων.

Βραβεία και υποψηφιότητες

Το Axiom Verge ήταν υποψήφιο για το βραβείο Καλύτερο Ανεξάρτητο Παιχνίδι των The Game Awards 2015.
Υψηλά Τάτρα

Περιγραφή

Τα Υψηλά Τάτρα συνορεύουν με τα Μπελιάνσκε Τάτρα στα ανατολικά, με τη Λεκάνη Πονττατράνσκα στα νότια και με τα Δυτικά Τάτρα στα δυτικά. Το μεγαλύτερο μέρος των Υψηλών Τάτρα και όλες οι υψηλότερες κορυφές τους βρίσκονται μέσα στο σλοβακικό έδαφος. Η υψηλότερη κορυφή είναι το Γκερλαχόφσκι στιτ, που με υψόμετρο 2.655 μέτρα είναι η υψηλότερη όλης της Σλοβακίας, αλλά και ολόκληρων των Καρπαθίων.

Φυσική ιστορία

Με 29 κορυφές άνω των 2.500 μέτρων, τα Υψηλά Τάτρα είναι, μαζί με τα Νότια Καρπάθια, τα μοναδικά τμήματα των Καρπαθίων με αλπικό χαρακτήρα και ενδιαιτήματα. Ο πρώτος διασυνοριακός ευρωπαϊκός Εθνικός Δρυμός ιδρύθηκε εδώ: το Εθνικό Πάρκο Τάτρα (Tatranský národný park) της Σλοβακίας το 1948, ακολουθούμενο από το ομώνυμο (Tatrzański Park Narodowy) της Πολωνίας το 1954.

Πανίδα

Πολλά σπάνια και ενδημικά είδη ζώων απαντώνται στα Υψηλά Τάτρα. Ανάμεσά τους ξεχωρίζει το αγριόγιδο «σαμουά» των Τάτρα (Rupicapra rupicapra tatrica). Πιο συνηθισμένα είδη είναι η ευρασιατική καφέ αρκούδα, ο ευρασιατικός λύγκας, το κουνάβι, ο λύκος και η αλεπού, όπως και η αλπική μαρμότα.

Χλωρίδα

Η χλωρίδα των Υψηλών Τάτρα περιλαμβάνει το ενδημικό είδος Cochlearia tatrae, το κίτρινο αγριολούλουδο Saxifraga aizoides, τη θαμνώδη ιτιά του χιονιού (Salix reticulata), την ερυθρελάτη (Picea abies), το ελβετικό πεύκο (Pinus cembra) και το φυλλοβόλο ευρωπαϊκό λάρικα (Larix decidua).

Πολιτισμός

Τα Υψηλά Τάτρα είναι γνωστά για τα χειμερινά σπορ. Χιονοδρομικά κέντρα υπάρχουν αρκετά, π.χ. στη Στρμπσκε πλέσο, στο Στάρυ Σμόκοβετς και στην Τατράνσκα Λόμνιτσα στη Σλοβακία, καθώς και στο Ζακοπάνε της Πολωνίας. Το Πόπραντ είναι η πύλη για τα τουριστικά κέντρα των σλοβακικών Τάτρα.
Οι Γκοράλοι (= «ορεσίβιοι»), μια ομάδα ντόπιων με ξεχωριστό λαϊκό πολιτισμό ζουν στα Υψηλά Τάτρα και σε γειτονικές οροσειρές και κοιλάδες.
Το Αστεροσκοπείο Σκαλνάτε Πλέσο, γνωστό από τον ομώνυμο «Άτλαντα των Ουρανών», βρίσκεται κοντά στην ομώνυμη λίμνη των Υψηλών Τάτρα, σε υψόμετρο 1.786 μέτρων.